**МИНИСТЕРСТВО НА ИНОВАЦИИТЕ И РАСТЕЖА**

**Национален план за възстановяване и устойчивост,**

**Компонент „Научни изследвания и иновации“**

**Програма за ускоряване на икономическото възстановяване и трансформация чрез научни изследвания и иновации (C2.I1)**

**УСЛОВИЯ ЗА ИЗПЪЛНЕНИЕ**

**на проекти по**

**процедура за директно предоставяне на средства за изпълнение на инвестиции от конкретни крайни получатели**

**BG-RRP- 2.006 „Подкрепа за иновативни МСП, отличени с Печат за високи постижения“**

Съдържание

[1. Техническо изпълнение на проектите 3](#_Toc131162717)

[2. Финансово изпълнение на проектите и плащане 10](#_Toc131162718)

[3. Приложения към Условията за изпълнение: 14](#_Toc131162719)

## 1. Техническо изпълнение на проектите

**1.1. Правила за възлагане на дейности по инвестиции от крайни получатели съгласно ПМС № 80/09.05.2022**

В процеса на изпълнение на проектите крайните получатели могат да възлагат на изпълнители (подизпълнители) извършването на определени дейности по проекта. Изпълнителите не са партньори по изпълнението на проекта и се избират в съответствие с реда, предвиден в приложимата нормативна уредба, а именно ПМС № 80 от 9 май 2022 г. за определяне на правилата за възлагане на дейности по инвестиции от крайни получатели на средства от Механизма за възстановяване и устойчивост.

Крайните получатели могат да не провеждат процедура за избор на изпълнител с публична покана, ако попадат в хипотезата на чл. 3, ал. 2 на ПМС 80 от 9 май 2022 г. или при промяна на приложимата нормативна уредба.

С оглед гарантиране спазването на принципите за добро стопанско управление, определяне реалистичността на разходите и осигуряване на ефективност, ефикасност и икономичност при разходването на средствата, както и спазване на принципите за публичност и прозрачност, свободна и лоялна конкуренция и равнопоставеност и недопускане на дискриминация при разходването на средствата, при възлагане на дейности по инвестиции от крайни получатели, **за които финансирането от Механизма съставлява сума, по-малка или равна на 50 на сто от общата сума на одобрената инвестиция**, Структурата по наблюдение и докладване (СНД) ще изисква следното:

- в случаите, когато предвидената стойност за определяне на изпълнител с обект „доставки“ или „услуги“, в т.ч. съфинансирането от страна на крайния получател без данък върху добавената стойност еравна **или по-висока от 273 812 лв. без ДДС (140 000 евро), крайните получатели да прилагат реда за провеждане на процедура на избор чрез публична покана по реда на ПМС № 80/09.05.2022 г.**

- в случаите, когато предвидената стойност за определяне на изпълнител с предмет „доставки или услуги“, в т.ч. съфинансирането от страна на крайния получател/кандидата за БФП, без данък върху добавената стойност **е по-ниска от 273 812 лв. към първичните платежни документи да се приложат поне 2 (две) съпоставими оферти,** каталози, разпечатки от официални интернет страници на производители/доставчици или комбинация от посочените, съдържащи цена, характеристика/функционалност/описание, които не противоречат на заложените в договора за финансиране. Крайните получатели (КП)/кандидатите за БФП прилагат и обосновка в свободен текст за направения избор на база на събраните оферти, каталози, разпечатки от официални интернет страници.

|  |  |  |
| --- | --- | --- |
| **Обект** | **Избор с публична покана** | **Поне 2 (две) съпоставими оферти, каталози, разпечатки от официални интернет страници или комбинация от посочените** |
| **Доставки или услуги** | **≥ 273 812 лв.** | **< 273 812 лв.** |

С цел извършване на навременни проверки от страна на СНД и избягване на забавяния при проверките на финансово-техническите отчети, крайните получатели трябва да предоставят за проверка на СНД документацията за възлагане непосредствено (не по-късно от 5 работни дни) след осъществения избор и сключването на договор (при наличие на такъв) чрез Информационната система за Механизма (ИСМ) - Информационната система за управление и наблюдение на средствата от ЕС в България 2020 (ИСУН 2020), раздел „Национален план за възстановяване и устойчивост“ (НПВУ).

СНД ще извършва задължителен последващ контрол (в случай че към този момент вече не е бил осъществен контрол) за спазване на правилата за възлагане по реда на ПМС №80/09.05.2022 г.

В процеса на изпълнение на сключените договори за финансиране, СНД ще осъществява предварителен контрол за спазване на правилата за избор на изпълнители по реда на ПМС №80/09.05.2022 г. от страна на крайните получатели, единствено в случаите, в които крайният получател изрично е изявил желание за това. Предварителният контрол може да се осъществява и на всеки от етапите на процедурата (условно наречени: документация, протокол и договор).

В случай че кандидатът реши да пристъпи към изпълнение на дейностите по проекта след подаване на предложението за изпълнение на инвестиция и преди сключване на договора за финансиране (при сключване на такъв), документите за провеждане на процедурите за избор на изпълнител (с Публична покана, когато е приложимо) се публикуват в ИСМ-ИСУН 2020, раздел НПВУ при спазване на изискванията на чл. 5 и чл. 9, ал. 2 от ПМС № 80/09.05.2022 г. При този вид изпълнение на дейности кандидатите следва да имат предвид, че ако предложението за изпълнение на инвестиция не бъде одобрено за финансиране, разходите които са направени по отношение на дейностите, за които е приложено предварително изпълнение, няма да бъдат възстановени.

При подготовката на предложенията за изпълнение на инвестиции кандидатите следва да съобразят необходимостта от прилагане на процедури за избор на изпълнител.

При провеждане на процедурата/ите за избора на изпълнител/и, крайният получател следва да спазва принципа на свободна и лоялна конкуренция и да прилага подходящи мерки за избягване предотвратяването, ограничаването или нарушаването на конкуренцията.

Възможно най-рано и не по-късно от един месец от влизане в сила на договора за финансиране, крайните получатели следва да представят за съгласуване от страна на Структурата за наблюдение и докладване (СНД) план на процедурите за избор на изпълнител, които ще се проведат по реда на ПМС № 80 от май 2022 г. Съгласуването на плана от СНД се извършва с оглед на това да бъде постигната по-висока увереност, че при възлагането на дейности, крайните получатели ще приложат правилно реда на възлагане по ПМС № 80 от май 2022 г. Крайните получатели са длъжни да уведомят СНД чрез ИСМ-ИСУН 2020, раздел НПВУ, с което да сигнализират, че са въведени актуалните планирани процедури за избор на изпълнител. СНД може да изиска коригиране на планираното, така че да се избегне ситуация на нарушаване на изискванията на нормативната уредба.

**1.2. Общи правила и изисквания**

Правата и задълженията, които възникват за крайните получатели, са описани в приложения образец на договор за финансиране (Приложение I) и Общите условия към него (Приложение II). В процеса на изпълнение на проектите, крайните получатели следва да се придържат към изискванията и указанията, публикувани от СНД.

Ако крайният получател не може да изпълни изцяло или частично дейностите, заложени в договора за финансиране, плащанията могат да не се извършат (цялостно или частично) в зависимост от невъзможността за изпълнение на задълженията от страна на крайния получател. В тази връзка е възможно и изискване на възстановяване в случаите на вече разплатени средства.

В случай че краен получател не успее да постигне заложените резултати (цялостно или частично), то СНД може да не извърши плащания или да изиска възстановяване на вече разплатени средства.

Изменение на договор за финансиране се извършва, при изрично съгласие и разрешение от страна на СНД по реда и изискванията на чл. 8 от Общи условия към договорите за финансиране. Изменението на договор за финансиране не може да нарушава конкурентните условия, съществуващи към момента на сключването му и равното третиране на крайните получатели. Към обосновката за изменение на договор за финансиране, крайният получател следва да приложи експертно становище от лице, притежаващо необходимата техническа експертиза и квалификация в областта, в която се изпълнява проекта. Експертно становище е необходимо в случите, в които крайният получател следва да удостовери, че целта на промяната на договора е тясно свързана със същността на проекта, описана в първоначалния договор и не влияе на постигането на заложените резултати и цели на проекта.

При съблюдаване на разпоредбите на *Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост*, СНД ще извършва проверки за удостоверяване на административните, финансовите, техническите и физическите аспекти от изпълнението на проектите. Проверките могат да бъдат както административни – проверка на документи, предоставени във връзка с постигане на етапи и цели или с изплащане на допустими разходи, а също и проверки на място за изпълнение на дейностите и постигане на резултатите, заложени по проекта. Административните (документални) проверки от страна на СНД се извършват по отношение на всички проекти. При съобразяване със спецификата на инвестицията, проверките на място ще се извършват на базата на оценка на риска, забавяне или неизпълнение на постигането на резултатите, които подлежат на отчитане пред Европейската комисия, и/или при други обстоятелства и индикации за проблеми, които могат да компрометират изпълнението на инвестицията. Крайният получател е задължен да осигури директен достъп (както по време на изпълнението на проекта, така и след неговото приключване) на представители на СНД и/или други одитиращи институции с цел извършването на проверка на място на резултатите от изпълнението на проекта.

В случай че крайният получател е предвидил разходи за закупуване на софтуер, който надхвърля 100 000 лева, при отчитането на разхода в подаден финансово-технически отчет, СНД може да извърши проверка на място, при която изпълнението се удостоверява посредством експертно заключение от вещо лице/лице, притежаващо необходимата техническа експертиза. Дълготрайният нематериален актив следва да отговаря на принципите за добро финансово управление (икономичност, ефикасност и ефективност), както и притежава съответните технически и функционални характеристики съгласно одобреното предложение за изпълнение на инвестиция. Необходимостта от ДНА и употребата на актива от крайния получател също следва да бъде потвърдена при проверката на място.

В конкретно обосновани случаи, в зависимост от спецификата на инвестицията, е възможно вместо проверка на място да се използват други способи за доказване на физическия напредък.

Крайният получател е длъжен да допуска СНД, упълномощените от него лица, да проверяват, посредством проучване на документацията му или проверки на място (включително и внезапни), изпълнението на проекта, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта и постигането на етапите и целите.

Всеки краен получател е задължен да докладва и отчита изпълнението на проекта и напредъка по постигане на резултатите в ИСМ-ИСУН 2020, раздел НПВУ в структурирана форма и чрез прилагане на относими документи и при стриктно съблюдаване на следното изискване:

Финансово технически отчет (ФТО) се представя 2 пъти в годината, както следва:

- за дейности/разходи, извършени от КП между 1 януари и 30 юни, срокът за представяне е **най-късно до 5 юли** на текущата година;

- за дейности/разходи, извършени от КП между 1 юли и 31 декември на текущата година, срокът за представяне е **най-късно до 5 януари** на следващата година

В случай, че даден резултат е изпълнен преди изтичане на съответното шестмесечие, КП може да представи ФТО преди крайния срок, като посочи датата, към която е представена информацията във ФТО. Отчетната информация в следващия ФТО следва да бъде съобразена с датата на предходния отчет, за да има пълнота на информацията.

При окончателно изпълнение на проекта и постигане на целите, отчет се представя до един месец след крайния срок за изпълнение на проекта, но не по-късно от горепосочените дати.

Освен управленските проверки на СНД, при одобрението на резултатите и постигнатите цели по проекта, отчетени във финансово техническите отчети, СНД ще използва експертно заключение от лице, притежаващо необходимата техническа експертиза и квалификация в областта на проекта, с цел удостоверяване на постигнатите резултати и цели. Становището от независим експерт на база на извършена цялостна проверка на постигнатите резултати и цели по проекта ще включва обосновано заключение за одобрение, частично одобрение или неодобрение на постигнатите резултати и цели.

ФТО следва да отразяват и съответствието на дейностите с принципите на равнопоставеност на жените и мъжете и осигуряване на равни възможности за всички, да описват основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени.

Проектите следва да са в съответствие с принципа „за ненанасяне на значителни вреди“, в съответствие с „*Известие на Комисията Технически насоки за прилагането на принципа за „ненанасяне на значителни вреди“ съгласно Регламент за Механизма за възстановяване и устойчивост (2021/С58/01)*“. Крайните получатели следва да имат предвид, че при окончателното изпълнение на проекта подлежат на контрол, който да удостовери спазването на изискванията за прилагането на горепосочения принцип.

Всяко придобито оборудване (актив), в края на проекта следва да бъде реално доставено на мястото на изпълнение на проекта, инсталирано, тествано и пуснато в експлоатация, да се използва в производствения процес за целите на проекта. Оборудването трябва да отговаря на техническите спецификации, предвидени по договора за финансиране и на договорите за доставки.

Всеки краен получател трябва да води точна и редовна документация и счетоводни отчети, отразяващи изпълнението на проекта, използвайки подходяща система за документооборот и счетоводно отчитане.

Допълнително, във връзка с изпълнението на проект, СНД може да изиска от крайните получатели и да бъдат предоставени доклади и/или допълнителна информация относно постигнатия напредък или друго с цел проследяване на изпълнението на проектите.

Цялата кореспонденция между крайните получатели и СНД се осъществява в електронна форма посредством функционалностите на ИСМ-ИСУН 2020, раздел НПВУ.

За задължителното осигуряване на достъп до ИСМ-ИСУН 2020, раздел НПВУ всеки краен получател, като използва функционалностите на системата трябва да си създаде профил за достъп за целите на изпълнение и отчитане на проектите.

Съгласно чл. 132 от финансовия регламент 1046/2018, КП отговарят за съхранението на документация и разходооправдателни документи, включително статистически данни и други данни, отнасящи се до финансирането, както и записи и документи в електронен формат, в продължение на пет години след плащането на баланса (окончателно плащане) или, когато няма такова плащане, след трансакцията на последното плащане. Когато финансирането не надхвърля 60 000 евро, този срок е три години.

По отношение на отчетените непреки разходи, КП следва да съхранява съответните счетоводни записи и подкрепящи документи, доказващи допустимостта на разходите.

Като изключение от общото правило по чл. 132 от финансовия регламент 1046/2018 за съхранение на документация, информацията и документите, отнасящи се до одити, обжалвания, съдебни спорове, искове във връзка с правни задължения или с разследвания на ОЛАФ, се съхраняват до приключването на тези одити, обжалвания, съдебни спорове, искове или разследвания. Във връзка с информация и документи, отнасящи се до разследвания на ОЛАФ, задължението за съхранение на документация за срок, различен от този по чл. 132 на финансовия регламент 1046/2018, се прилага след уведомяването на адресата на тези разследвания.

Всеки краен получател може да подаде сигнал за нередност до СНД при идентифицирани обстоятелства, изискващи това.

**1.3. Изисквания за информация, комуникация и публичност**

Всички крайни получатели трябва да прилагат подходящи мерки за информация, комуникация и публичност, съгласно разпоредбите на чл. 34 на Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост.

Предвид това, крайните получатели са длъжни да посочват произхода и да осигуряват видимост на финансирането от Съюза, включително чрез поставяне на емблемата на Съюза и на подходящо указание за финансирането, например „финансирано от Европейския съюз – NextGenerationEU“, по-специално когато популяризират действията и резултатите от тях, като предоставят последователна, ефективна и пропорционална целева информация на различни видове публика, включително медиите и обществеността.

В тази връзка, подходящи мерки биха могли да бъдат:

• публикуване на кратка информация (непосредствено след началото на изпълнението на проекта) на интернет страницата на крайния получател, когато такава съществува, включително на неговите етапи и цели, като се откроява и финансовата подкрепа от МВУ;

• поставяне (непосредствено след началото на изпълнението на проекта) на минимум един плакат с информация за проекта (поне размер А3), в който се споменава финансовата подкрепа от МВУ, на видно за обществеността място, като например входа или фасада на сграда, където проектът се изпълнява.

Плакатът следва да съдържа следната текстова и визуална информация:

- емблемата на ЕС и упоменаването „Европейски съюз“;

- подходящо указание за финансирането, например „финансирано от Европейския съюз – NextGenerationEU“;

- наименованието на проекта;

- общата стойност на проекта, както и размера на предоставеното безвъзмездно финансиране в български лева;

- начална и крайна дата на изпълнение на проекта.

• упоменаване на финансовия принос във всички обяви и публикации, свързани с изпълнението на проекта.

Емблемата на ЕС следва да е съобразена с графичните стандарти, видни в Приложение II от Регламент за изпълнение (ЕС) № 821/2014 на Комисията.

В допълнение следва да се има предвид, че в случай на настъпили промени на името и/или правно-организационната форма на краен получател, въпросните промени трябва да бъдат съобразени и отразени от крайния получател във всички вече изработени до момента визуализационни материали по проекта. Не се изисква непременно от крайните получатели да извършват задължително корекции върху вече изработени визуализационни материали, поради настъпили промени на собствеността, наименованието на проекта, срока за изпълнение на проекта (удължаване и/или предсрочно изпълнение) или разлика между договорените и реално изплатените средства, в случай че е посочена подобна информация в материалите.

В случаите на закупуване на оборудване е необходимо да се поставят стикери върху всеки актив, закупен по проекта, включващи информация за финансовия принос чрез МВУ.

Неспазването на правилата за информация, комуникация и публичност може да доведе до непризнаване на част или на цялата стойност на извършените по проекта разходи, като ще бъдат прилагани съответни европейски и национални норми, както и правила, заложени в договора за финансиране.

## 2. Финансово изпълнение на проектите и плащане

**Правила за отчитане на извършени разходи по инвестиции от крайни получатели**

Всички допустими разходи (надлежно доказани със съответната фактура или друг счетоводен документ с еквивалентна доказателствена стойност), могат да бъдат представени за плащане само веднъж – т.е. разходите, за които е поискано безвъзмездно финансиране, не могат да бъдат предоставяни за плащане към други източници.

Крайният получател е задължен да поддържа отделни счетоводни аналитични сметки, съдържащи № на договор за финансиране или отделна счетоводна система за отчитане на извършените разходи по проекта и използването на средствата с утвърдени сметки за отчитане на разходи по договора.

При изпълнение на договори за финансиране, крайните получатели са отговорни за администриране на процеса на определяне на данък върху добавената стойност като допустим разход. Във връзка с понятието „възстановим данък добавена стойност” и определянето му като недопустим разход за съфинансиране, се прилагат правилата на чл. 186, параграф 4, буква в) от финансовият регламент 1046/2018. При оформяне на исканията за плащане, за документалната отчетност, както и за всички други свои задължения във връзка с получаване на средства по настоящата процедура, крайните получатели са длъжни да следват европейското и национално законодателство към момента на изпълнение на договорите за определянето на ДДС, като „възстановим” и следователно недопустим разход или като „невъзстановим” и следователно допустим разход.

Максималният размер на безвъзмездното финансиране, задължително се фиксира в договора за финансиране. Фиксираният в договора размер на безвъзмездното финансиране се основава на бюджета, който е предварителна оценка на размера на допустимите разходи, необходими за изпълнението на проекта. Фиксираният размер на безвъзмездното финансиране в договора е окончателен, но действителният размер на подлежащата на изплащане помощ се определя след приключване на всички допустими дейности по проекта и зависи от цялостното изпълнение на заложените резултати и от тяхното надлежно удостоверяване и одобряване на действително извършените разходи.

В случай че краен получател не успее да постигне заложените резултати (цялостно или частично), то СНД може да не извърши плащания или да изиска възстановяване на вече разплатени средства.

Недопустими са промени в бюджета на договора, водещи до увеличаване на първоначално договорения процент и размер на безвъзмездното финансиране по договора и/или водещи до превишаване на средствата по бюджетни пера, за които има определен в Условията за кандидатстване максимален размер.

В процеса на изпълнение на проектите, крайните получатели следва да се придържат към изискванията и указанията, публикувани от СНД.

По настоящата процедура се предвиждат 3 варианта на плащане, както следва:

**Вариант 1** (авансово и окончателно плащане):

Крайните получатели по настоящата процедура имат право да получат авансово плащане като представят искане за плащане в ИСМ-ИСУН 2020, раздел НПВУ по договора за финансиране. Авансовото плащане може да бъде в размер до 40% от общия размер на безвъзмездното финансиране. Условие за неговото извършване е предоставянето от страна на крайния получател на Банкова гаранция (Приложение V), покриваща пълния размер на исканата авансова сума, Финансова идентификационна форма и декларация за банкова сметка (с цел удостоверяване на задължението на бенефициента да използва сумата по авансовото плащане единствено за целите на проекта – Приложение VIII).

След представяне на посочените документи СНД превежда размера на авансовото плащане по банкова сметка на КП, обособена за целите на проекта и определянето на генерирана лихва до разходване на сумата по авансовото плащане.

Авансовото плащане се извършва в срок от 10 (десет) работни дни от датата на постъпване на искането за плащане в ИС за ПВУ -ИСУН раздел НПВУ.

Стойността на авансовото плащане се покрива от одобрените разходи, направени от крайният получател на помощта за изпълнение на инвестицията и се отчита (доказва) с първични счетоводни и разходооправдателни документи, които са издадени на крайният получател.

Окончателно плащане се извършва след одобрение на представен пакет отчетни документи в ИС за ПВУ -ИСУН 2020, раздел НПВУ, съдържащ финален технически и финансов отчет и искане за окончателно плащане с цел потвърждаване допустимостта на извършените разходи и при наличие на финансова и техническа информация за изпълнението на инвестицията. За да получи исканата сума, крайният получател трябва да представи доказателствени документи, които удостоверяват окончателното изпълнение на заложените етапи/цели. СНД одобрява дейностите и верифицира разходите въз основа на проверка на документите, представени към искането за плащане и на проверки на място и изплаща на крайния получател тази част от одобрените разходи, съответстваща на процента на безвъзмездното финансиране, посочен в договора.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение VII), както и сертификат за финансовия отчет, изготвен от външен одитор, обхващащ целия период на проекта.

Размерът на окончателното плащане се изчислява след приключване на проекта, одобряване на финалния технически и финансов отчет, като се приспадне сумата по отпуснатото авансово плащане и натрупаната лихва във връзка с него.

**Вариант 2** (с авансово, междинно и окончателно плащане):

Авансовото плащане може да бъде в размер до 40% от общия размер на безвъзмездното финансиране. Условие за неговото извършване е предоставянето от страна на крайния получател на Банкова гаранция (Приложение V), покриваща пълния размер на исканата авансова сума, Финансова идентификационна форма и декларация за банкова сметка (с цел удостоверяване на задължението на бенефициента да използва сумата по авансовото плащане единствено за целите на проекта – Приложение VI).

За междинно и окончателно плащане крайният получател следва да е реализирал разходи по изпълнение на проекта за определен период. Междинни и окончателни плащания се извършват след проверка с цел потвърждаване допустимостта на извършените разходи и при наличие на финансова и техническа информация за изпълнението на инвестицията. За да получи исканата сума, крайният получател трябва да представи доказателствени документи, които удостоверяват изпълнението на отчитаните дейности/действия и изразходването на средствата. СНД одобрява дейностите и разходите въз основа на проверка на документите, представени към искането за плащане и на проверки на място и изплаща на крайния получател тази част от одобрените разходи, съответстваща на процента на безвъзмездното финансиране, посочено в договора за финансиране.

Авансовото плащане се извършва в срок от 10 (десет) работни дни от датата на постъпване на искането за плащане в ИСМ-ИСУН 2020, раздел НПВУ.

Междинни и окончателни плащания се извършват в срок от 60 (шестдесет) календарни дни от датата на постъпване на искането за плащане в ИСМ-ИСУН 2020, раздел НПВУ.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение VII).

Сертификат за финансово становище на финансовата документация по проекта, извършен от регистриран одитор, следва да бъде приложен към всяко искане за плащане чиято стойност е равна или по-голяма от 325 000 евро, и задължително се представя с финален отчет. В случаите, когато такъв сертификат не е представят към исканията за междинно плащане, периодът на сертификата представен с финален отчет следва да обхваща целия период на проекта. Одиторът проверява дали декларираните от бенефициента разходи са действително извършени и платени, точни и допустими в съответствие с условията на Договора за финансиране.

Размерът на окончателното плащане се изчислява след приключване на проекта, одобряване на финалния технически и финансов отчет, като се приспадне сумата по отпуснатото авансово плащане и натрупаната лихва във връзка с него.

Банкова гаранция за авансовото плащане не се изисква при изменение на приложимата нормативна уредба и по-специално на ПМС 114 на Министерския съвет от 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (обн., ДВ, бр. 43 от 2022 г.; изм. и доп., бр. 70 от 2022 г.).

**Вариант 3** (с междинно и окончателно плащане):

В този случай крайният получател първоначално заплаща всички разходи по изпълнение на проекта за определен период. Междинни и окончателни плащания се извършват след проверка с цел потвърждаване допустимостта на извършените разходи и при наличие на финансова и техническа информация за изпълнението на инвестицията. За да получи исканата сума, крайният получател трябва да представи доказателствени документи, които удостоверяват изпълнението на отчитаните дейности/действия и изразходването на средствата. СНД одобрява дейностите и разходите въз основа на проверка на документите, представени към искането за плащане и на проверки на място и изплаща на крайния получател тази част от одобрените разходи, съответстваща на процента на безвъзмездното финансиране, посочен в договора за финансиране.

Междинни и окончателни плащания се извършват в срок от 60 (шестдесет) календарни дни от датата на постъпване на искането за плащане в ИСМ-ИСУН 2020, раздел НПВУ.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение VII).

Сертификат за финансово становище на финансовата документация по проекта, извършен от регистриран одитор, следва да бъде приложен към всяко искане за плащане чиято стойност е равна или по-голяма от 325 000 евро, и задължително се представя с финален отчет. В случаите, когато такъв сертификат не е представят към исканията за междинно плащане, периодът на сертификата представен с финален отчет следва да обхваща целия период на проекта. Одиторът проверява дали декларираните от бенефициента разходи са действително извършени и платени, точни и допустими в съответствие с условията на Договора за финансиране.

В случаите, когато плащането на безвъзмездното финансиране ще се извърши на няколко вноски (траншове), помощта и допустимите разходи следва да бъдат сконтирани до съответната стойност към момента на предоставянето на помощта при използване на референтния лихвен процент, използван за нуждите на държавните помощи, приложим към датата на предоставяне на помощта в съответствие с чл. 7, ал. 3 от Регламент на Комисията (ЕС) № 651/2014 и в съответствие с чл. 3, пар. 6 от Регламент 1407/2013. Референтният лихвен процент се актуализира периодично от Европейската комисия. Референтният лихвен процент за Република България за съответния период се оповестява на следния интернет адрес: <http://stateaid.minfin.bg/bg/page/424>.

Сконтирането ще се извършва с оглед гарантиране, че предоставеното безвъзмездно финансиране ще бъде съобразена с интензитета за помощта, предвиден в регионалната карта за държавна помощ за България, и с праговете и интензитетите за държавна/минимална помощ, посочени в т. 8 от Поканата за участие, както и за докладване на помощта.

В случай, че СНД получи информация, която поставя под съмнение допустимостта на разход в заявка за плащане, той може да постанови спиране на срока за плащане, за да се провери, включително чрез проверки на място, дали разходът е допустим. Оставащият срок за плащане започва да тече от датата, на която са получени поисканата информация или преработените документи, или от датата, на която е извършена необходимата допълнителна проверка, включително проверките на място.

**3. Приложения към Условията за изпълнение:**

Договор за финансиране по Програма за ускоряване на икономическото възстановяване и трансформация чрез научни изследвания и иновации (Приложение I);

Общи условия към договорите за финансиране по Програмата за ускоряване на икономическото възстановяване и трансформация чрез научни изследвания и иновации – Приложение II

Заявление за профил за достъп до ИСУН 2020 на ръководител на отговорно ведомство и организация с определени структури за наблюдение и докладване, структури за наблюдение и крайни получатели по Плана за възстановяване и устойчивост – Приложение III;

Заявление за профил за достъп до ИСУН 2020 на лица, упълномощени от отговорното ведомство и организация с определени структури за наблюдение и докладване, структури за наблюдение и крайни получатели по Плана за възстановяване и устойчивост – Приложение IV;

Банкова гаранция - Приложение V;

Декларация за банкова сметка – Приложение VI;

Декларация за липса на двойно финансиране – Приложение VII;

Финансово идентификационна форма – Приложение VIII

Сертификат за финансово становище – Приложение IX